CELEX: 32010R1076
Language: el
Date: 2010-11-22 00:00:00
Title: Κανονισμός (ΕΕ) αριθ. 1076/2010 της Επιτροπής, της 22ας Νοεμβρίου 2010 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

24.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/3
            
         ΚΑΝΟΝΙΣΜΌΣ (ΕΕ) αριθ. 1076/2010 ΤΗΣ ΕΠΙΤΡΟΠΉΣ
   της 22ας Νοεμβρίου 2010
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη Συνδυασμένη Ονοματολογία η οποία όμως δεν συμμορφώνεται με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Νοεμβρίου 2010.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Αντικείμενο (αποκαλούμενο «στραγγαλιστικό πηνίο κοινού τρόπου») διαστάσεων περίπου 3 × 3 × 2 cm (συμπεριλαμβανομένης της πλάκας βάσης), αποτελούμενο από δύο σπείρες χάλκινου σύρματος με μόνωση, περιελιγμένες σε κυκλικό πυρήνα φερρίτη, με λόγο 1:1.
                  Το ρεύμα διαφορικού τρόπου (σήμα), ρέοντας σε αντίθετες κατευθύνσεις μέσω των σπειρών, δημιουργεί ίσα και αντίθετα μαγνητικά πεδία που αλληλοαναιρούνται. Αυτό έχει ως αποτέλεσμα το αντικείμενο να παρουσιάζει μηδενική σύνθετη αντίσταση στο ρεύμα διαφορικού τρόπου, το οποίο διέρχεται αμετάβλητο.
                  Το ρεύμα κοινού τρόπου (παρεμβολή), ρέοντας στην ίδια κατεύθυνση μέσω των σπειρών, δημιουργεί ίσα και ομοφασικά μαγνητικά πεδία που αθροίζονται. Αυτό έχει ως αποτέλεσμα να παρουσιάζει το αντικείμενο υψηλή σύνθετη αντίσταση στο ρεύμα κοινού τρόπου, το οποίο διέρχεται εξασθενημένο.
               
               
                  8504 50 95
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών 8504, 8504 50 και 8504 50 95.
                  Αποκλείεται κατάταξη στη διάκριση 8504 31 ως μετασχηματιστής, δεδομένου ότι, μολονότι η κατασκευή του αντικειμένου αντιστοιχεί σε μετασχηματιστή, δεν μπορεί να μετασχηματίσει ένα εναλλασσόμενο ρεύμα σε διαφορετικό εναλλασσόμενο ρεύμα. Απλώς μεταφέρει εναλλασσόμενα ρεύματα με λόγο 1:1 (βλ. επίσης τις επεξηγηματικές σημειώσεις του Εναρμονισμένου Συστήματος για την κλάση 8504).
                  Δεδομένης της λειτουργίας του, το αντικείμενο συνιστά επαγωγική αντίσταση της διάκρισης 8504 50, καθώς χρησιμοποιείται για περιορισμό ή αποτροπή ροής ρεύματος κοινού τρόπου (παρεμβολή) αφήνοντας αμετάβλητη τη ροή ρεύματος διαφορικού τρόπου (σήμα).
                  Κατά συνέπεια, το αντικείμενο πρέπει να καταταχθεί στον κωδικό ΣΟ 8504 50 95 ως πηνίο αντίδρασης και αυτεπαγωγής.